Ice

Historie

Nordisk Mobiltelefon Norge AS åpnet sitt mobilnett 20. juni 2003 og ble grunnlagt av svensken Arnfinn Röste som tidligere jobbet med markedsføring for Ericsson. Nettverket ble markedsført under merkevarenavnet ice.net og var utelukkende beregnet for bredbånds-datatjenester. September 2007 skiftet selskapet navn til Ice Norge AS.
I mars 2015 ble Network Norway en del av ice, som siden da har levert mobiltelefoni for privat- og bedriftsmarkedet. Selskapet har nå fått konsesjon til å bygge ut Norges tredje mobilnett.
Regjeringen ved Kommunal- og moderniseringsdepartementet uttalte i 2015 at den anser en tredje tilbyder av mobilnettverk som viktig for konkurransesituasjonen i markedet. Det blir derfor lagt opp til av Nasjonal kommunikasjonsmyndighet at det kan benyttes frekvenstak som et markedsregulerende tiltak i påfølgende frekvensauksjoner for å stimulere konkurransen i markedet.
I februar 2017 innførte selskapet «Data Rollover», hvor ubrukt data blir overført til neste måned. Andre selskapet tok i bruk samme tjeneste noe senere. Ice har også innført «Rollover Deling».
I juli 2017 ble det kunngjort at ice kjøper opp kundemassen til konkurrenten Hello Mobil for 75 millioner kroner + bonuspakke. Kundemassen til Hello er på 53 000 kunder ifølge Nasjonal kommunikasjonsmyndighet.
4. desember 2017 flyttet ice til nye lokaler i Nydalen. Selskapet skiftet samtidig merkevarenavn fra ice.net til Ice .
5. februar 2019 ble ice Norges første mobiloperatør til å lansere Data Frihet til både bedrifts- og privatmarkedet.

Teknisk

8. juni 2004 tok selskapet over radiofrekvensene på 450 Mhz  som tidligere var i bruk for NMT (1G), disse ble benyttet med CDMA2000 (3G) teknologi.
I oktober 2015 ble hele nettet oppgradert til et moderne 4G-nett for mobilt bredbånd, som dekker mer enn 75 prosent av Norges landareal, i tillegg til 10 km langs kystlinjen. Nettverket er bygget med infrastruktur fra den finske produsenten Nokia . Sommeren 2016 ble alle mobiltelefonikundene migrert over til selskapets eget kjernenett.
Ice benytter seg av frekvensbåndene 450, 800, 900 og 1800 MHz. Selskapet sikret seg en betydelig andel i de tre sistnevnte frekvensbåndene etter frekvensauksjonen i 2013 gjennom  stråselskapet Telco Data på vegne av Ice sine eiere.
November 2018 hadde Ice 1840 basestasjoner, og har planlagt utbygging av 2000 nye de neste årene .
Desember 2018 startet de et pionerprosjekt sammen med NRK for å sende TV-kanaler i full HD  noe som bruker LTE-B for kringkasting over mobilnettverk.

Mobiltelefoni

Salget av mobiltelefonabonnementer, både privat og bedrift, startet 15. juni 2015, som følge av at Network Norway ble en del av Ice. Ifølge tallene til Nasjonal kommunikasjonsmyndighet, hadde Ice en kundemasse på 199 000 i 2016  som siden har økt til 500 000 i 2018 .

Nettbutikk

I april 2016 startet ice nettbutikk for salg av mobiltelefoner med abonnement.

Mobilt bredbånd

Mobilt bredbånd har vært i tjenesteporteføljen siden oppstarten i 2003.

M2M

Maskin til maskin-kommunikasjon kan brukes for eksempel til betalingsterminaler og sporing av kjøretøy.

Sentralbord

Selskapet har utviklet et digitalt sentralbord for sine bedriftskunder.

SmartKom

Sensommeren 2016 opprettet ice SmartKom AS, som skal levere kommunikasjonsløsninger innenfor telekom og IT til små og mellomstore bedrifter. SmartKom AS er eid 50/50 av Ice Communication Norge AS og Smartkom Holding AS.

Eiere

Selskapet ble i begynnelsen av 2009 kjøpt av det amerikanske selskapet Access Industries (da kjent som AINMT Holdings AB), da Nordisk Mobiltelefon Norge AS gikk konkurs. Foruten virksomheter innen råvareindustrien og eiendom, eier AINMT blant annet Warner Music Group. I August 2017 skiftet morselskapet navn til ice group.